text: Mikukvøldið fer svenska miðverjutornið Isak Jönsson at spæla í evropeiskari kapping á fyrsta sinni. Og hann dylur ikki fyri, at hann gleðir seg.
text: #000001
text: - Tað kennist væl loksins at sleppa at spæla í evropeiskari kapping. Hesir dystirnir vóru eisini ein av høvuðsorsøkunum til, at eg skifti til B36 í vetur. Hetta verður kul, sigur hann.
text: #000002
text: Í januar flutti 24 ára gamli Isak Jönsson úr svenska Trelleborg til Havnar. Hann trívist væl í B36-húsinum. Avrikini og skoðsmálini hava eisini verið góð. Hann hevur verið bæði stinnur og djarvur miðverji.
text: #000003
text: B36 vann sannførandi í Fuglafirði tann 1. juli, tá landskappingin eisini fór í summarfrí. Fyrireikingarnar til dystin ímóti estiska Paide Linnameeskond hava av somu orsøk verið drúgvari enn vanligt. Tað hevur eisini við sær, at hópurin er serliga væl útborin til hesa uppgávuna.
text: #000005
text: - Vit hava havt rúmari fyrireikingartíð, sum millum annað ger, at vit hava kunnað vant fleiri ávísar dystarstøður, sum tíðin annars ikki vanliga røkkur til, sigur hann.
text: #000006
text: Mikukvøldið ræður fyrst og fremst um hjá Isak og hinum í hópinum at vinna eitt gott útgangsstøði undan seinna dystinum, sum verður í Estlandi í næstu viku.
text: #000007
text: - Áskoðararnir kunnu rokna við einum tøttum dysti. Ætlanin er at fáa tamarhald á dystinum beinanvegin, so tað verða vit, sum stýra dystargongdini, sigur Isak Jönsson.
text: #000008